section_heading: Dalmacija
paragraph_text: U kontinentalnom dijelu Dalmacije, u trogirskom područje nalaze se kamenolomi Seget, Plano i Vrsine s istoimenim nazivima kamena. Jedno od najpoznatijih područja u ovom dijelu Hrvatske u kojemu se nalaze ležišta arhitektonskog kamena je otok Brač. Ovdje su brojna poznata ležišta u krednim naslagama koncentrirana najviše u središnjem dijelu, u okolici Pučišća, zatim na istočnom dijelu otoka oko Selca, te na zapadnom dijelu u blizini Nerezišća. U uvali Veselje u Pučišćima eksploatiraju se slabo dolomitizirane biomikritne stijene tipa madston-vekston, poznate pod komercijalnim nazivom adria grigio. Stijene se pojavljuju u obliku metarski debelih paketa slojeva bioturbiranih mikrita (macchiato) i slojeva ispresijecanih pretežito subvertikalnim pukotinama ispunjenim čvrstom bitumenskom tvari (venato). U kamenolomima Zečevu i Glave iskorištava se sličan kamen, komercijalnog naziva san giorgio, a kad je prošaran bitumenski žilama, naziva se san giorgio venato, poput varijetata adria grigio venato. Navedeni kameni, zbog povoljnih fizičko-mehaničkih svojstava mogu se koristiti kod izvođenja svih vanjskih i unutarnjih radova na raznim objektima.